O‘zbekistonlik bokschi Bolgariyada oltin medalni qo‘lga kiritdi

Bolgariya poytaxti Sofiya shahrida boks bo‘yicha o‘tkazilgan “Strandja” xalqaro turnirida O‘zbekistonning yosh charm qo‘lqop ustalari bittadan oltin va kumush medalga sazovor bo‘ldi. Bu haqda O‘zbekiston Milliy Olimpiya qo‘mitasi matbuot xizmati xabar berdi.

Terma jamoa hisobiga oltin medalni eng yengil — 49 kilogrammgacha vazn toifasidagi bokschi Kamoljon Meliyev keltirgan bo‘lsa, vazni 91 kilogrammdan ortiq bo‘lgan bokschi Bahodir Jalolov kumush medal bilan taqdirlandi.

Ma’lumot uchun: 65-marta tashkil etilgan ushbu xalqaro turnirda dunyoning 22 davlatidan kelgan 153 nafar (ulardan 31 nafari xotin-qizlar) charm qo‘lqop ustalari g‘oliblik uchun bahs yuritdi.